*****
ΚΑΝΟΝΙΣΜΟΣ (ΕΟΚ) αριθ. 189/83 ΤΗΣ ΕΠΙΤΡΟΠΗΣ
της 26ης Ιανουαρίου 1983
περί τροποποιήσεως, όσον αφορά τη διάρκεια ισχύος των πιστοποιητικών εξαγωγής των ζωοτροφών, βάσει των σιτηρών τα οποία εκδίδονται στο πλαίσιο διαγωνισμών που διεξάγονται σε τρίτες χώρες, του κανονισμού (ΕΟΚ) αριθ. 2042/75
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1451/82 (2), και ιδίως το άρθρο 12 παράγραφος 2,
Εκτιμώντας:
ότι το άρθρο 9δ παράγραφος 2 του κανονισμού (ΕΟΚ) αριθ. 2042/75 της Επιτροπής της 25ης Ιουλίου 1975 περί ειδικών λεπτομερειών εφαρμογής του καθεστώτος των πιστοποιητικών εισαγωγής και εξαγωγής στον τομέα των σιτηρών και της όρυζας (3), όπως τροποποιήθηκε τελευταία από τον κανονισμό (ΕΟΚ) αριθ. 3480/80 (4), αναφέρει από ποια ημερομηνία υπολογίζεται η διάρκεια ισχύος των πιστοποιητικών εξαγωγής συνθέτων ζωοτροφών με βάση σιτηρά· ότι η εν λόγω διάταξη δημιουργεί κάποια αβεβαιότητα όσον αφορά την ημερομηνία από την οποία υπολογίζεται η διάρκεια ισχύος των πιστοποιητικών τα οποία εκδίδονται στο πλαίσιο διαγωνισμών που διενεργούνται σε τρίτες χώρες· ότι, για να εξαλειφθεί η εν λόγω ημερομηνία καταθέσεως, πρέπει να τροποποιηθεί ο ανωτέρω κανονισμός για να αναφερθεί ότι η ημερομηνία καταθέσεως της αιτήσεως αποτελεί καθορισμένη βάση αναφοράς για τον υπολογισμό της διάρκειας ισχύος των εν λόγω πιστοποιητικών·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 2042/75 τροποποιείται ως εξής:
1. Το άρθρο 9δ παράγραφος 2 αντικαθίσταται από το ακόλουθο κείμενο:
«2. Όσον αφορά το πιστοποιητικό εξαγωγής που εκδίδεται σύμφωνα με την παράγραφο 1, η διάρκεια ισχύος υπολογίζεται από την ημέρα της πραγματικής του εκδόσεως, εκτός από την περίπτωση που αναφέρεται στο άρθρο 10 παράγραφος 2.»
2. Το άρθρο 10 τροποποιείται ως εξής:
α) Το παρόν κείμενο γίνεται παράγραφος 1,
β) Προστίθεται η ακόλουθη παράγραφος 2:
«2. Στην περίπτωση εξαγωγής βάσει διαγωνισμού που διενεργείται σε τρίτη χώρα εισαγωγέα, το πιστοποιητικό εξαγωγής για τα προϊόντα που υπάγονται στις διατάξεις του άρθρου 9δ παράγραφος 1 ισχύει από την έκδοσή του κατά την έννοια του άρθρου 21 παράγραφος 1 του κανονισμού (ΕΟΚ) αριθ. 3183/80.»
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 26 Ιανουαρίου 1983.